GORAKHPUR: राप्ती नदी के बढ़ते जलस्तर के बीच माडऱ बंधे पर लगे रेगुलेटर से तेजी से पानी का रिसाव होने से इलाकाई गांवों में खलबली मची हुई है. वहीं जिम्मेदार ठोस कार्रवाई करने की जगह पत्राचार में फंसे हुए हैं. हालत यह है कि तीन दिन पहले ही एसडीएम ने बाढ़ खंड विभाग के एक्सईएन को पत्र लिखा लेकिन अभी तक कोई कार्रवाई नहीं हुई है. धीरे-धीरे रिसाव तेज होता जा रहा है और इसी के साथ आसपास के गांवों के लोगों की धड़कनें बढ़ती जा रही है. उधर, लगातार नेपाल से पानी छोड़े जाने के कारण राप्ती में पानी का दबाव बढ़ता ही जा रहा है. ऐसे में यदि रेगुलेटर तत्काल दुरुस्त नहीं किया गया तो कुछ भी संभव है.